Budoželje
Budoželje je naseljeno mjesto u sastavu općine Vareš, FBiH, Bosna i Hercegovina. Naselje Budoželje udaljeno je od Vareša oko 10 km vazdušne linije u pravcu jugoistoka. U srednjem vijeku područje Vareša ulazilo je u sastav župe Trstivnica i župe Vidogošća. Imena toponima kao što su: selo Sasine, Šaški Do i kroz njega tekući Šaški potok upućuju na zaključak da su na području Vareša u srednjem vijeku bili prisutni i Sasi. Pojedini izrazi koji su se upotrebljavali u rudarskoj i kovačkoj terminologiji npr. rudokop tj. rupa iz koje se vadila ruda u Varešu zvala se orat (od njem. ort) što ide u prilog činjenicama o prisustvu Sasa. Na širem području naselja evidentirana su na četiri lokaliteta, nekropole sa stećcima i starim nišanima. Na sjednici komisije za očuvanje nacionalnih spomenika održanoj od 20. do 26. januara 2009. godine, proglašene su za nacionalni spomenik Bosne i Hercegovine. U središtu naselja na lokalitetu Glavica ili Hrid smještena je nekropola sa 36 stećaka (34 sanduka i 2 sljemenjaka). U pravcu sjevera na udaljenosti od nekropole do 30 m vazdušne linije, na lokalitetu Gromile nalaze se tri stara nišana. Druga nekropola je smještena na lokalitetu Višgreblje ili Jabuka (udaljena od lokaliteta Glavica ili Hrid oko 700 m u pravcu istoka) sa 30 stećaka (23 sanduka i 7 sljemenjaka). Na mjesnom groblju pored novih nišana nalazi se 20-tak starih nišana jednostavne obrade, vidno oštećeni zbog starosti, bez natpisa. Većina ih je utonula u zemlju ili oborena. Na jednom nišanu evidentirana je (1719/20) godina, a na drugom natpis iz 1884/85. Treća nekropola je smještena na lokalitetu Solila ili Trzan (udaljena od lokaliteta Jabuka oko 500 m zračne linije u pravcu istoka) sa 12 stećaka (8 sanduka i 4 sljemenjaka). Četvrti lokalitet Vrh je udaljen od lokaliteta Solila oko 300 m vazdušne linije u pravcu istoka, gdje su smještena dva stećka u formi sljemenjaka.